**Beer Miklós püspök előadása a háláról a vezetők imareggelijén (2024.11.11)**

Nagyon sok szeretettel köszöntlek benneteket. Az első, amit szeretnék felidézni az én esztergomi éveimből, – ott tanítottam sokáig az Esztergomi Teológiai Főiskolán, hát ez már elég régen volt –, és akkor fogalmazódott meg bennem egy gondolat, hogy ha majd nyugdíjas leszek, és sok időm lesz, akkor írok egy új könyvet, aminek az lesz a címe, hogy „A hála teológiája”. Hát sajnos, még mindig nem volt annyi időm, hogy neki kezdjek ennek a könyvek, de ez a mai alkalom is egy kicsit bátorít arra, hogy veletek együtt egy kicsit átgondoljam, hogy mit is jelent, a jó Isten elé odaállni azzal a szóval, azzal a nagyon szép szóval, hogy „köszönöm”.

Régóta foglalkoztat ez a gondolat, nyilván nem én találtam ki, hanem a több mint ötvenéves papi szolgálatom alatt újra és újra megerősödött bennem ez a gondolat, hogy amikor ki tudjuk mondani ezt a szót, hogy köszönöm, az azt jelenti, hogy észrevettünk valamit. Megláttunk valami csodát, és valami csodálatos ajándékként vettünk észre valamit. Gyerekkoromtól kezdve nagyon szerettem az augusztusi éjszakákon a csillagokat nézni.

Egy cserkésztáborban valamikor a 90-es évek közepén a cserkészeimmel kimentünk egy pilisi rétre, és gyönyörű, tiszta idő volt. És akkor mondtam a gyerekeknek, hogy gyerekek, feküdjünk hanyatt a fűben, egy kicsit pihenjünk. És hát először csak bolondoztak a gyerekek, hogy na már megint az atyának milyen ötlete van, de egyszer csak hallom, egymásnak mondják, hogy ez ilyen szép? ez ilyen csodálatos? – és belebámultunk a végtelenbe.

És hát ezt csak úgy zárójelben jegyzem meg, hogy sok gyerek már nem is látott csillagos eget, mert a fényszennyezés elnyomja ezt a varázslatot. Na de minden, ami körülvesz bennünket, mind hálaadásra indít. Ez a csodálatos teremtett világ.

Szent Pál apostol írja az egyik levelében, hogy hálásak legyetek, énekeljetek zsoltárt, szent énekeket az Úrnak. Assisi Szent Ferenc, „a kedves Szentünk” – Ferenc pápa nyomán – aki rácsodálkozott a Jóisten teremtett világára. És ezt minden nap megtehetjük.

Most ez a kis ének, amit itt elkezdtem, erről szól, hogy hálát adok mindenért, Istenem. És tényleg én most már öt éve hivatalosan nyugdíjban vagyok, itt élek Nagymaroson, és kinézek reggel az ablakomból, és a visegrádi vár fölött kel föl a nap. Valami csodálatos és nagyszerű élmény.

De gyerekkoromtól kezdve, megint ezt is szeretem hangsúlyozni, hogy vidéken nőhettem föl, az erdő, a Duna, a hegyek, a kert. Annyi varázslat, ami mind elbűvölt, és mind a mai napig hálát adok a Jóistennek mindenért.

Amikor a zsoltárokat imádkozzuk, mindig rácsodálkozom arra, hogy már az ószövetségi ember is meg tudta köszönni a Jóistennek mindazt, amit teremtett. Megint egy kis házi feladatként mondanám, hogy az egyik kedvenc zsoltárom a 104. zsoltár, ami végig sorolja mindazt, amit ajándékba kaptunk.

Itt ez a mi földünk, olyan csodálatosan ide van készítve. Az élővilág, a növények, az állatok, a mindennapi ételünk, italunk, el vagyunk kényeztetve, el vagyunk halmozva ajándékokkal. Sokszor idézem Einsteinnek egy mondatát, amely így szól, hogy kétféleképpen nézhetjük a világot.

Vagy azt hisszük, hogy semmi sem csoda, vagy elhisszük, hogy minden csoda. És tulajdonképpen ez a különbség a kétféle látásmód között, ez a mi hitünk. És amikor megint Szent Pálra gondolok, hogy adjatok hálát az Úristennek Jézus Krisztusért, akiben az Úristen megmutatta az ő szeretetét, és a hit ajándékával az ő Szentlelke által segít így látni a világot, hogy ajándékként láthassuk.

Még diákkoromban, a váci gimnáziumba jártam az ötvenes évek végén, tehát nagyon régen, és akkor az egyik lelkiatyám adott a kezembe egy imádságot, ami arról szól, hogy minden reggel, amikor kezdjük a napot, tudjunk köszönetet mondani mindenért. És kezdve onnan, hogy fölkapcsoljuk a villanyt. Hálát adok, Istenem, azért a villanyszerelőért, aki ezt megszerelte, de hálát adok azért, aki fölfedezte az elektromos áram nagyszerűségét.

Aztán bemegyek a fürdőszobába, köszönöm a melegvizet, a zuhanyozás lehetőségét, a szappant, a törülközőt, és akkor így meg végig, köszönöm Istenem, aki ezt a ruhát készítette nekem, aztán még tovább visszamegyek, hogy aki fölnevelte azokat az állatokat, amiknek a bőréből készült valami, a cipőm, és ezt mindnyájan megtehetjük, és erre hívlak benneteket, hogy tanuljuk meg ezt, egy villanásnyira, amikor reggel kezdjük a napunkat, hogy hálát adok, Istenem, mindenért. De, ami megint csak tovább viszi ezt a gondolatot, hogy az egymással való kapcsolatunkban otthon a családban, ne röstelkedjünk, és ne fukarkodjunk a köszönet szavával. Olyan nagy dolog az, amikor férj és feleség ki tudja mondani naponta azt, hogy köszönöm, hogy vagy nekem.

Olyan jó, hogy te vagy. Megköszönni a gyerekeket, megköszönni a szüleinket, nagyszüleinket, a családunkat, a tanárainkat, a papjainkat. Annyi ajándékot kapunk.

Nagyon sokszor szoktam idézni, megint Szent Pál apostoltól, az Első korintusi levelében van ez a mondat, ami így szól, hogy „Mid van, amit nem úgy kaptál?” És akkor így megint erre hívlak benneteket, hogy gondoljuk végig, hogy tulajdonképpen beleszületünk ebbe a csodálatos világba, de mindent ajándékul kapunk. A génjeinkben, örökségünket a szüleinken, nagyszüleinken keresztül, az adottságainkat, a talentumainkat, a személyre szóló képességeket. Ami segített a tanulásban, a felkészülésben. Ami segített abban, hogy a mostani munkahelyünkön helytállhatunk, hogy meg tudjuk tenni azokat a feladatokat, amiket vállaltunk, ami ránk van bízva.

Olyan fontos ez, hogy ezt el ne felejtsük. Köszönök, Uram, mindent. És megint csak egy lépéssel tovább menve, amikor egy vezető ember, egy közösség vezetője, lehet az cégvezető vagy osztályvezető, tanár, vagy bármelyik munkahelynek a vezetője, ott vagyunk együtt a többiekkel. És megköszönni egymást. Olyan fontos ez, hogy ne fukarkodjunk megint csak a köszönet szavával. Megdicsérni egymást, megdicsérni a munkatársaink helytállását, munkáját.

És ebből a köszönetből fakad az együttműködésnek a harmóniája és rendje. Amikor a háláról beszélek, valahogy mindig erre gondolok, amit Jézus mondott, hogy nem hagylak árván titeket, elküldöm nektek a Szentlelket, aki majd megtanít titeket mindenre. Eszetekbe juttat mindent.

És nagyon szeretem, a Galata levél 5. fejezetében van ez a fölsorolás, hogy a lélek alapajándékai. Amit mi olyan természetesnek veszünk, de időnként rá kell csodálkozunk. A megelégedettség, a bizalom, az egymás iránti figyelem, az együttérzés, a türelem.

Ezek mind olyan ajándékok, amik segítenek a mi emberi kapcsolataink harmóniájában. És amin keresztül, mi jobbá tudjuk tenni ezt a világot. És mennyire fontos gondolat, hogy amikor megköszönünk mindent az Úristennek, köszönjük meg az ő bizalmát.

Hogy Jézus Krisztus személyében az Úristen meghív bennünket, hogy munkatársai legyünk. Bizalmába fogad, mint az apostolokat, de tulajdonképpen a keresztségben mindnyájan ezt kell, hogy átérezzük. Az elmúlt napokban Ferenc pápa vezetésével Rómában ülésezett a püspöki szinódus, és arra hív bennünket Ferenc pápa, ahogy szó szerint mondja, hogy egy szinodális, missziós egyházzá váljunk.

Ami azt jelenti, hogy mindnyájan a keresztség által Isten munkatársaivá váltunk, hogy együtt tudjuk jobbá tenni ezt a világot. Minden nap halljuk a híreket, a fájó híreket, a háborút, az egyenetlenségeket, torzsalkodásokat, mindazt, ami elrontja ezt a csodálatos világot. Megint csak vissza kell, hogy térjünk oda, hogy az Úristen Jézus Krisztus által bátorít bennünket, hogy bízzatok, én veletek vagyok.

És ha elhatalmasodik a rossz, a bűn, túlárad a kegyelem. Tudjunk hálát adni mindig, amikor valami megoldódik, valami sikerül, valami a helyére kerül. Mióta már ilyen öreg ember vagyok, idén már 82. évemet viszem a vállamon, egyre többször csodálkozom rá a napi véletlenekre. Biztos, hogy mindenkinek, mindnyájatoknak vannak élményei. A véletlenszerű találkozások. Én szeretek vonattal közlekedni, innen Nagymarosról 40 perc alatt a Nyugati pályaudvaron van a vonat. Fölszállok a vonatra, és véletlenül pont oda megyek, ahol ott van egy kedves ismerős, akivel már jó lett volna régóta találkozni. Sikerül egy jó beszélgetést elindítani.

Olyan érdekesek és csodálatosak a napjaim. Amikor reggel kezdem a napot, és aggódom, hogy hogy fogom tudni ezt a sok programot összeegyeztetni. És hát, ezek ilyen napi kis élmények. Amikor egyszer csak valaki telefonál, hogy „Jaj, egy kicsit hamarabb értem ide, jöhetnék már most?” Mondom, persze, jaj de jó. A másik telefonál, hogy nagy a forgalom, én egy fél órát fogok késni. És helyére kerülnek a dolgok. Ezek az apró véletlenek – ezek a Jóistennek a jelzései: figyel ránk, fontosak vagyunk neki.

Még egy gondolatot szeretnék ide kapcsolni. Ahogy szoktuk mondani, a mi nemzedékünk, háborús gyerekek vagyunk. Negyvenháromban születtem, és édesapám Budapest ostrománál meghalt. Ott maradtam édesanyámmal egyedül. Édesanyám sokszor mesélte nekem, hogy amikor apámmal házasságot kötöttek, az éppen Szent Erzsébet ünnepe volt. És a budapesti kapucinus templomban volt az esküvőjük, és meséli anyám, hogy az eskető pap Árpádházi Szent Erzsébetet hozta példaként neki, fiatalasszonynak, és szó szerint ezt mondta, hogy amikor Erzsébetet kiüldözték a wartburgi várból, karácsony ünnepén, ő elment a ferences barátokhoz, hogy Tedeumot énekelhessen a ferences szerzetesekkel.

Ő a megalázott, kifosztott asszony, hálát ad a Jóistennek, hogy megtartotta őt és erőt ad neki. És aztán hát édesanyám is sokszor mondta, hogy igen, ez eszébe jutott, amikor a háború után olyan nagyon nehéz körülmények között éltünk.

És az ember úgy először nem akarja elfogadni, elhinni, hogy meg lehet köszönni azt is, amikor valami nem úgy sikerült, amikor csalódás ért, kudarc ért. És hát Jóbnak a szavát jól ismerjük mindnyájan: „az Úr adta, az Úr elvette, legyen áldott az Ő neve”. Merni rábízni magunkat az Úristenre, és egyszerre elfogadni azokat a helyzeteket, ami nem a mi elképzelésünk szerinti, de észrevenni az Ő gondoskodó szeretetét.

Hálát adni, megköszönni mindent. Az Úr Jézus, amikor az apostolokat összegyűjtötte, – olyan szép, ahogy ezt olvassuk Szent Máté evangéliumában, de Lukácsnál is, – a Szentlélekkel eltelve, Jézus azt mondja, hálát adok neked, Atyám. Megköszöni Jézus mindnyájunk nevében az Úr Isten gondoskodó szeretetét.

Megköszönni, hálát adni. Minden napunknak ez a lehetősége, hogy erőt kapjunk, érezzük azt, átéljük, hogy nem vagyunk egyedül. Amikor kimondjuk ezt a szót, hogy köszönöm, tulajdonképpen csak visszajelzünk, hogy igen, megkaptam az üzenetet.

Itt vagyok, köszönöm, és készen állok arra, Istenem, hogy megtegyem azt, amit tőlem vársz. Olyan szép is lehetne az életünk, olyan nagyszerű lehetőségeink vannak, és erre vagyunk meghíva, hogy nagy hittel és szeretettel észrevegyük Isten ajándékait, és meg tudjuk köszönni őket.

Én szívből kívánom, hogy ez a kis mai együttlétünk, segítsen az életrendezés programjában, hogy itt a Mária Rádióban, hónapról hónapra, egy-egy szeletkéjét az életünknek átgondoljátok, és átgondolhatjuk.

Legyen ez a mai találkozó, a hálaadásból fakadóan, az életrendezésnek megint egy fontos pontja, és így készüljünk a jövő évre, a 2025-ös jubileumi szent évre. Ferenc pápa nagyon hív bennünket, hogy készítsük a szívünket, és legyen ez a jubileumi év szent mindnyájunk számára, akik az Egyházhoz tartozunk, de azok számára is, akik még várják, Jézus szeretetének az üzenetét. Hogy általunk ők is rácsodálkozzanak Isten ajándékozó szeretetére, ők is hálát tudjanak adni, hogy az ő szívükben is remény és béke legyen.